Az Európai Parlament és a Tanács 2000/40/EK irányelve

(2000. június 26.)

a gépjárművek elülső aláfutásgátlásával kapcsolatos tagállami jogszabályok közelítéséről és a 70/156/EGK tanácsi irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó Szerződésre és különösen annak 95. cikkére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

a Szerződés 251. cikkében szabályozott eljárásnak megfelelően [3],

mivel:

(1) A Tanács 97/836/EK [4] határozatával, az Európai Parlament jóváhagyásával, felhatalmazta a Közösséget, hogy csatlakozzon az Egyesült Nemzetek Európai Gazdasági Bizottságának (EGB) a kerekes gépjárművekre és azokba szerelhető, illetve azokon használható berendezésekre és tartozékokra vonatkozó egységes műszaki előírások elfogadásáról, valamint ezen előírások alapján kibocsátott jóváhagyások kölcsönös elismerésének feltételeiről szóló, Genfben, 1958. március 20-án aláírt, és 1995. október 16-án módosított többoldalú nemzetközi egyezményéhez.

(2) A felülvizsgált egyezményhez történt csatlakozásával a Közösség elfogadta az egyezmény értelmében összeállított rendeletek jegyzékét. Ebben a jegyzékben szerepel az ENSZ/EGB 93. előírása [5].

(3) Az európai közúti baleseti sérülések számának csökkentése érdekében szükséges az ENSZ/EGB 93. előírásában meghatározott intézkedések haladéktalan bevezetése a Tanács 70/156/EGK [6] irányelvében meghatározott EK-típusjóváhagyási eljárásba abból a célból, hogy javuljon a személygépkocsikban és a zárt kisáruszállító gépkocsikban utazók sérülés elleni védelme nehéz-tehergépjárművekkel történő frontális ütközés esetén, és hogy az ilyen szerkezetek és az ilyen szerkezetekkel felszerelt járművek gyártói megkaphassák az EK-típusjóváhagyást, amennyiben az említett előírás műszaki követelményeinek megfelelnek.

(4) A Szerződés 5. cikkében megállapított szubszidiaritás és arányosság elvei szerint ennek az irányelvnek a célkitűzéseit a tagállamok nem érhetik el kellő mértékben a szóban forgó témában javasolt intézkedés mértéke és hatása miatt, így ezeket a célkitűzéseket a Közösség jobban meg tudja valósítani. Ez az irányelv nem megy túl a célkitűzése megvalósításához, nevezetesen az EK-típusjóváhagyáshoz szükséges mértéken.

(5) Ez az irányelv egyike azoknak a külön irányelveknek, amelyeket teljesíteni kell az EK-típusjóváhagyási eljárásnak való megfelelés érdekében. Erre az irányelvre tehát a járművekre, járműrendszerekre, alkatrészekre és önálló műszaki egységekre vonatkozó 70/156/EGK irányelvben megállapított rendelkezések vonatkoznak.

(6) Tekintettel a közúti balesetek jelentős számára, amelyek alanyai 3,5 tonnát meghaladó tömegű haszongépjárművek, a közúti biztonság növelése céljából az e járművekre vonatkozó rendelkezéseket ezzel az irányelvvel szükséges kötelezővé tenni anélkül, hogy meg kellene várni az erre a jármű-kategóriára vonatkozó EK-típusjóváhagyás bármely további kiegészítését.

(7) Ennek következtében a 70/156/EGK irányelv módosítása szükséges,

ELFOGADTA EZT AZ IRÁNYELVET:

1. cikk

Ennek az irányelvnek az alkalmazásában:

"jármű" bármilyen gépjármű a 70/156/EGK irányelv II. melléklet A. szakaszában meghatározottak szerint;

"elülső aláfutásgátló berendezés" egy olyan elülső aláfutásgátló berendezés, amely járműre való felszerelés céljából készült, és amelynek jóváhagyása önálló műszaki egységként lehetséges a 70/156/EGK irányelv 2. cikke szerint.

2. cikk

(1) 2001. augusztus 10-i hatállyal, vagy amennyiben a 3. cikkben említett közzététel 2001. február 10. után következik be, 6 hónappal az említett közzététel napjától számítva, a jármű elülső aláfutásgátlásával kapcsolatos indokolással a tagállamok:

a) nem tagadhatják meg egy járműtípus vagy egy önálló műszaki egységet képező elülső aláfutásgátló berendezés típus tekintetében az EK- vagy nemzeti típusjóváhagyás megadását; vagy

b) nem tilthatják meg járművek vagy önálló műszaki egységet képező elülső aláfutásgátló berendezések forgalomba helyezését, értékesítését vagy üzembe helyezését;

ha a járművek vagy az önálló műszaki egységek megfelelnek ezen irányelv követelményeinek.

(2) 2003. augusztus 10-i hatállyal a tagállamok:

a) nem bocsáthatnak ki EK-típusjóváhagyást vagy nemzeti típusjóváhagyást egy járműtípusra vagy önálló műszaki egységet képező elülső aláfutásgátló berendezés típusra;

b) meg kell tagadniuk új járművek vagy önálló műszaki egységet képező új elülső aláfutásgátló berendezések forgalomba helyezését, értékesítését vagy üzembe helyezését;

az elülső aláfutásgátlással kapcsolatos indokolással, ha ezen irányelv követelményei nem teljesülnek.

(3) Az EK-típusjóváhagyást szabályozó közigazgatási rendelkezéseknek az I. mellékletben megállapítottaknak kell megfelelniük.

Ezen irányelv hatályának és az EK-típusjóváhagyás megadásához teljesítendő műszaki követelményeknek a II. mellékletben foglaltakra kell vonatkoznia.

3. cikk

Az Egyesült Nemzetek Európai Gazdasági Bizottsága 93. előírását az Európai Közösségek Hivatalos Lapjában 2001. február 10-e előtt ki kell hirdetni .

4. cikk

70/156/EGK irányelv a következőképpen módosul:

1. Az I. melléklet a következőképpen módosul:

a) A 2.3.4 pont helyébe a következő lép:

"2.3.4. A legelső tengely szélessége (a gumiabroncsok legkülső részénél mérve, leszámítva a gumiabroncsok kidudorodását a talaj közelében):…";

b) A szöveg a következő pontokkal egészül ki:

"9.22. Elülső aláfutásgátlás

9.22.1. Az elülső aláfutásgátlást szolgáló járműalkatrészek rajza, azaz a jármű és/vagy alváz rajza, feltüntetve a legszélesebb elülső tengely helyzetét és beépítését, az elülső aláfutásgátló beépítésének és/vagy felszerelésének rajza. Amennyiben az aláfutásgátlásra nem külön berendezés szolgál, a rajzon világosan fel kell tüntetni azt, hogy a szükséges méretek teljesülnek:…

9.22.2. Külön berendezés esetében az elülső aláfutásgátló teljes leírása és/vagy rajza (ideértve az alkatrészeket és szerelvényeket), vagy önálló műszaki egység esetén a típusjóváhagyási szám:…";

2. A V. mellékletet az alábbiak szerint kell kiegészíteni:

a) Az I. részben a következőket kell feltüntetni:

"A jóváhagyás tárgya | Irányelv száma | Hivatalos Lapra hivatkozás | A következő járművekre kell alkalmazni |

M1 | M2 | M3 | N1 | N2 | N3 | O1 | O2 | O3 | O4 |

57. Elülső aláfutásgátlás | 2000/40/EK | L 203., 2000.8.10., 9. o. | | | | | X | X" | | | | |

b) A II. rész a következő szövegrésszel egészül ki:

"A jóváhagyás tárgya | Alaprendelet száma | Felülvizsgált változat száma | Módosítás | Helyesbítés(2) |

57. Elülső aláfutásgátlás | 93 | – | – | –" |

5. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2001. augusztus 10-e előtt megfeleljenek. Ha azonban a 3. cikkben említett kihirdetésre 2001. február 10. után kerül sor, a tagállamok ezt a kötelezettséget a kihirdetést követő hat hónapon belül teljesítik. Erről haladéktalanul tájékoztatják a Bizottságot.

A tagállamok ezeket a rendelkezéseket 2001. augusztus 10-től alkalmazzák, vagy ha a 3. cikkben említett kihirdetésre 2001. február 10. után kerül sor, az intézkedéseket hat hónappal a kihirdetés után alkalmazzák.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok tájékoztatják a Bizottságot hazai joguk legfontosabb előírásairól, amelyeket az irányelv által szabályozott területen fogadtak el.

6. cikk

Ez az irányelv az Európai Közösségek Hivatalos Lapjában való kihirdetésének napján lép hatályba.

7. cikk

Ennek az irányelvnek a tagállamok a címzettjei.

Kelt Luxembourgban, 2000. június 26-án.

az Európai Parlament részéről

az elnök

N. Fontaine

a Tanács részéről

az elnök

J. Coelho

[1] HL C 89., 1999.3.30., 11. o.

[2] HL C 209., 1999.7.22., 8. o.

[3] Az Európai Parlament 1999.10.27-i véleménye (HL C 154., 2000.6.5., 50. o.). A tanács 2000.3.27-i közös álláspontja (HL C 178., 2000.6.27., 1. o.) és az Európai Parlament 2000.5.17-i határozata.

[4] HL L 346., 1997.12.17., 78. o.

[5] ENSZ Európai Gazdasági Bizottság, E/EGB/324. dokumentum.

[6] HL L 42., 1970.2.23., 1. o. A legutóbb az Európai Parlament és a Tanács 98/91/EK irányelvével módosított irányelv (HL L 11., 1999.1.16., 25. o.)

--------------------------------------------------

A MELLÉKLETEK JEGYZÉKE

I. MELLÉKLET | Az EK-típusjóváhagyásra vonatkozó közigazgatási rendelkezések |

1. függelék | Az önálló műszaki egységet képező elülső aláfutásgátló berendezés EK-típusjóváhagyására vonatkozó adatközlő lap. |

2. függelék | Önálló műszaki egységként típusjóváhagyott elülső aláfutásgátló berendezéssel felszerelt járműtípus EK-típusjóváhagyására vonatkozó adatközlő lap. |

3. függelék | Járműtípus EK-típusjóváhagyására vonatkozó adatközlő lap, tekintettel annak elülső aláfutásvédelmére. |

4. függelék | EK-típusbizonyítványminta (elülső aláfutásgátlóberendezés-típusra önálló műszaki egységként). |

5. függelék | EK-típusbizonyítványminta (önálló műszaki egységként típusjóváhagyott elülső aláfutásgátló berendezéssel felszerelt járműtípusra). |

6. függelék | EK-típusbizonyítványminta (járműtípusra, tekintettel annak elülső aláfutásgátlására). |

7. függelék | az EK-típusjóváhagyási jel mintája. |

II. MELLÉKLET | Hatály és műszaki követelmények. |

--------------------------------------------------